AH เติบโตต่อเนื่องโบรกฯอัพประมาณการกำไรขึ้นแนะซื้อเป้า 43 บ.
AH เติบโตต่อเนื่องโบรกฯอัพประมาณการกำไรขึ้นแนะซื้อเป้า 43 บ.
31 พ.ค. 2561

บล.เมย์แบงก์ กิมเอ็ง ระบุในบทวิเคราะห์วันนี้(31พ.ค.) ว่า บริษัท อาปิโก ไฮเทค จำกัด (มหาชน) หรือ AH ได้จัดงานบริษัทจดทะเบียนพบผู้ลงทุนเมื่อวาน ผู้บริหารมีมุมมองในด้านบวก แนวโน้มอุตสาหกรรมรถยนต์ และ ผลประกอบการของ AH ในปีนี้จะเติบโตต่อเนื่อง  ประเมินยอดผลิตรถยนต์ในปี 2561 เท่ากับ 2.1 ล้านคัน เติบโต 5.5% แรงหนุนตลาดในประเทศที่เติบโตต่อเนื่อง และ ตลาดส่งออกจะฟื้นตัวดีขึ้น  โดยยอดขายของ AH จะเติบโตในทิศทางเดียวกับอุตสาหกรรม  โดยผลประกอบการในไตรมาส 2-4 ผู้บริหารประเมินจะเติบโตต่อเนื่องจากช่วงเดียวกันของปีก่อน  ซึ่งปีก่อนกำไรสามารถทำสถิติสูงสุดได้ใหม่ถึง 1,158ล้านบาท (+113%YoY)  และ คาดหมายปีนี้จะดีกว่าปีก่อน
Sakthi Global Auto Holdings Limited (SGAH) ผู้ผลิตชิ้นส่วนใน อินเดีย-โปรตุเกส-สหรัฐ-จีน  ช่วยสร้าง Global Footprints มีศักยภาพในอนาคตที่จะขยายตลาดส่งออกไปยังประเทศ อินเดีย สหรัฐ และยุโรป  รวมถึงกำลังมองหาโอกาสการลงทุนแห่งใหม่คือประเทศเวียดนาม  นอกจากนี้  AH ได้รับคำสั่งซื้อใหม่จากรถกระบะโมเดลใหม่ต่อเนื่องจากโมเดลปัจจุบัน โดยสัดส่วนรายได้ของรถกระบะรายนี้คิดเป็นสัดส่วน 40% ของยอดขายชิ้นส่วนรวม  ช่วยเสริมความมั่งคงของรายได้อีก 8-10 ปีข้างหน้า
ผลประโยชน์ที่ AH จะได้รับจากการเข้าลงทุน 100 ล้านดอลลาร์สหรัฐฯ ใน SGAH ดอกเบี้ยรับจำนวน 10 ล้านดอลลาร์สหรัฐฯต่อปี เป็นเวลา 3 ปี  และ ส่วนแบ่งกำไรจากเงินลงทุน 25.1%  ซึ่งปีนี้จะรับรู้เต็มปี หลังจากปีก่อนรับรู้ในช่วงปลายไตรมาสสอง  ช่วยเสริมยอดขายที่จะโตตามอุตสาหกรรมรถยนต์ และ อัตรากำไรขั้นต้นที่มีแนวโน้มดีขึ้นจากประสิทธิภาพการผลิตที่ดีขึ้น  เราปรับประมาณการกำไรเพิ่มขึ้นเป็น 1,255 ล้านบาท โต 8%เทียบช่วงเดียวกันของปีก่อน ถ้าไม่รวมรายการพิเศษปีก่อนจะโตสูงถึง 18%เทียบช่วงเดียวกันของปีก่อน